পার্থ ম্যাচে ভারতের সম্ভাব্য একাদশ কী? দেখে নিন

স্পোর্টস ডেস্ক: শনিবার শুরু ভারত এবং অস্ট্রেলিয়ার (AUS vs IND) একদিনের সিরিজ (ODI Series)। সেই আইসিসি চ্যাম্পিয়ন্স ট্রফির পর রোহিত শর্মা (Rohit Sharma) এবং বিরাট কোহলিকে (Virat Kohli) জাতীয় দলের জার্সি গায়ে খেলতে দেখা যাবে। যার ফলে তিন ম্যাচের এই সিরিজ নিয়ে উত্তেজনা তুঙ্গে।

এই ম্যাচ এবং গোটা সিরিজেই নজর থাকবে রো-কো জুটির উপর। রোহিতের হাত থেকে ওডিআই ফর্ম্যাটের অধিনায়কত্ব শুভমন গিলের (Shubman Gill) হাতে তুলে দেওয়া নিয়ে তুমুল শোরগোল পড়েছে। রোহিত-কোহলি ২০২৭ বিশ্বকাপ খেলবেন কি না তা নিয়ে জল্পনা চলছে। এই পরিস্থিতিতে এই তিন ম্যাচের সিরিজ দুই সিনিয়র তারকার জন্য অত্যন্ত গুরুত্বপূর্ণ। বলা যায়, দুজনের ভবিষ্যত নির্ভর করছে।

আরও পড়ুন: শামির জবাব, জয় দিয়ে রঞ্জি মরসুম শুরু বাংলার

নজর থাকবে ভারতের প্রথম একাদশেও। এই সিরিজে নেই ভারতের এক নম্বর পেসার জসপ্রীত বুমরা (Jasprit Bumrah)। নেই তারকা অলরাউন্ডার হার্দিক পান্ডিয়াও। লোয়ার মিডল অর্ডার সেই কারণে কিছুটা চাপে থাকবে। দায়িত্ব নিতে হবে নীতীশ কুমার রেড্ডি, অক্ষর প্যাটেল এবং ওয়াশিংটন সুন্দরকে। পেস বিভাগে আছেন মহম্মদ সিরাজ, হর্ষিত রানা এবং অর্শদীপ সিং। উইকেট বুঝেই দল নির্বাচন করা হবে।

টপ অর্ডার নিয়ে কোনও সংশয় নেই। অধিনায়ক গিল এবং প্রাক্তন অধিনায়ক রোহিত ওপেন করবেন। তিন এবং চারে যথাক্রমে কোহলি এবং শ্রেয়স আইয়ার। পাঁচে কে এল রাহুল। তারপরে আসবেন অলরাউন্ডাররা। স্পেশালিস্ট স্পিনার হিসেবে কুলদীপ যাদব থাকবেনই।

পার্থে ভারতের সম্ভাব্য একাদশ: শুভমন গিল (অধিনায়ক), রোহিত শর্মা, বিরাট কোহলি, শ্রেয়স আইয়ার, কে এল রাহুল, অক্ষর প্যাটেল, নীতীশ কুমার রেড্ডি, ওয়াশিংটন সুন্দর, কুলদীপ যাদব, মহম্মদ সিরাজ, অর্শদীপ সিং।